ЖОБА

ҚАЗАҚСТАН РЕСПУБЛИКАСЫНЫҢ

ЗАҢЫ

**Қазақстан Республикасының кейбір заңнамалық актілеріне аңшылық саласы және жануарлар дүниесін сақтау мәселелері**

**бойынша өзгерістер мен толықтырулар енгізу туралы**

1-бап. Қазақстан Республикасының мына заңнамалық актілеріне өзгерістер мен толықтырулар енгізілсін:

1. 2003 жылғы 20 маусымдағы Қазақстан Республикасының Жер кодексіне:

1) 23-баптың 2-тармағының екінші бөлігі мынадай редакцияда жазылсын:

«2. Қазақстан Республикасы азаматтарының жеке меншiгiнде шаруа немесе фермер қожалығын, фермерлік аңшылық шаруашылығын, өзiндiк қосалқы шаруашылық жүргiзу, орман өсiру, бағбандық, жеке тұрғын үй және саяжай құрылысы үшiн, сондай-ақ тұрғын үй ғимараттарды (құрылыстарды, құрылысжайларды) oлардың мақсатына сәйкес қызмет көрсетуге арналған жердi қоса алғанда, өндiрiстiк және өндiрiстiк емес, оның iшiнде тұрғын үйлердi (құрылыстарды, құрылысжайларды) мен олардың кешендерiн салуға берiлген (берiлетiн) немесе олар салынған жер учаскелерi болуы мүмкiн.»;

2) 24-баптың 2-тармағында:

екінші бөліктің бірінші абзацы мынадай редакцияда жазылсын:

«Шаруа, фермер қожалығын немесе фермерлік аңшылық шаруашылығын, ауыл шаруашылығы өндірісін және орман өсіруді жүргiзу үшiн жер учаскесiне (жер учаскелерiне) жеке меншiк құқығының табысталуына мүдделi азаматтар мен мемлекеттiк емес заңды тұлғалардың:»;

2) тармақша мынадай редакцияда жазылсын:

«2) жер учаскесiне жеке меншiк құқығын оның кадастрлық (бағалау) құнына қарай айқындалатын жеңiлдiктi бағамен сатып алуына болады. »;

төртінші бөлік мынадай редакцияда жазылсын:

«Мәмiлелер жасалған кезде қолданыста болған Қазақстан Республикасының заңнамасына сәйкес шаруа, фермер қожалығын немесе фермерлік аңшылық шаруашылығын және ауыл шаруашылығы өндiрiсiн жүргiзу үшiн жер учаскесiне тұрақты жер пайдалану құқығын (ұзақ мерзiмдi жер пайдалану құқығын) мемлекеттен бұған дейiн сатып алған Қазақстан Республикасының азаматтары мен мемлекеттiк емес заңды тұлғалары, осы Кодекс қолданысқа енгiзiлген кезден бастап осы Кодексте белгiленген жер учаскелерi нормаларының шегiнде жеке меншiк құқығын сатып алуға қосымша төлемақы алынбай, жер учаскелерiнiң меншiк иелерiне айналады.»;

3) 35-баптың 2-тармағының екінші бөлігі мынадай редакцияда жазылсын:

«Осы Кодексте көзделген шаруа, фермер қожалығын немесе фермерлік аңшылық шаруашылығын жүргізу үшін уақытша өтеулі жер пайдалану (жалдау) құқығын беру жағдайларын қоспағанда, уақытша өтеулі жер пайдалану (жалдау) құқығы қысқа мерзімді (5 жылға дейін) және ұзақ мерзімді (5 жылдан 49 жылға дейін) болуы мүмкін.»;

4) 37-баптың 2-тармағының бірінші бөлігі мынадай редакцияда жазылсын:

«2. Өз мiндеттерiн тиiсiнше орындаған уақытша өтеулi жер пайдаланушының (жалға алушының), егер Қазақстан Республикасының заңдарында немесе жалға алу шартында өзгеше белгiленбесе, осы Кодекстің 43-бабы 1-тармағының 2), 3), 4), 5) және 8) тармақшаларында белгіленген талаптарды қоспағанда, жер учаскесінің шекаралары өзгермеген жағдайда, ал шаруа, фермер қожалығын немесе фермерлік аңшылық шаруашылығын, ауыл шаруашылығы өндірісін жүргізу үшін берілген ауыл шаруашылығы мақсатындағы жер учаскесі үшін шаруа, фермер қожалығын, фермерлік аңшылық шаруашылығын, ауыл шаруашылығы өндірісін жүргізу үшін берілген ауыл шаруашылығы мақсатындағы жерді пайдалану мониторингінің нәтижелері де болған кезде, осы Кодекстің 43-бабында көзделген тәртіппен жаңа мерзімге шарт жасасуға құқығы бар. Уақытша өтеулі жер пайдаланушы (жалға алушы) осындай шарт жасасу ниетi туралы жалға берушіні жалға алу шартында көрсетiлген мерзiмде, егер шартта мұндай мерзiм көрсетілмесе, онда жалға алу шартының қолданылу мерзiмi аяқталғанға дейін үш ай мерзiмде жазбаша хабардар етуге мiндеттi.»;

5) 37-баптың 5-тармағының 1) тармақшасы мынадай редакцияда жазылсын:

«1) шаруа, фермер қожалығын, фермерлік аңшылық шаруашылығын жүргізу үшін – Қазақстан Республикасының азаматтарына он жылдан қырық тоғыз жылға дейінгі мерзімге;»;

6) 43-баптың 6-1-тармағы мынадай редакцияда жазылсын:

«6-1. Шаруа, фермер қожалығын, фермерлік аңшылық шаруашылығын, ауыл шаруашылығы өндірісін жүргізу үшін берілген ауыл шаруашылығы мақсатындағы жер учаскелерін қоспағанда, жер учаскесіне құқық беруді сауда-саттықтарда (аукциондарда) жүзеге асыру қажеттігі себепті осындай құқық беруден бас тартылған жағдайда, облыстың, республикалық маңызы бар қаланың, астананың, жергілікті атқарушы органы, аудандық маңызы бар қаланың, кенттің, ауылдың, ауылдық округтің әкімі сұралып отырған жер учаскесі бойынша сауда-саттықты (аукционды) жер учаскесіне құқық беруден бас тарту туралы шешім қабылданған күннен бастап күнтізбелік тоқсан күннен кешіктірмей өткізуге тиіс.»;

7) 43-1-баптың тақырыбы мынадай редакцияда жазылсын:

«43-1-бап. Мемлекеттік меншіктегі жер учаскелерін шаруа, фермер қожалығын, фермерлік аңшылық шаруашылығын, ауыл шаруашылығы өндірісін жүргізу үшін беру ерекшеліктері»;

8) 48-баптың 6-1-тармағы мынадай редакцияда жазылсын:

«6-1. Шаруа, фермер қожалығын, фермерлік аңшылық шаруашылығын, ауыл шаруашылығы өндірісін жүргізу үшін берілген ауыл шаруашылығы мақсатындағы жер учаскелерін қоспағанда, жер учаскесіне құқық беруді сауда-саттықта (аукциондарда) жүзеге асыру қажеттігі себебіне байланысты осындай құқық беруден бас тартылған жағдайда, облыстың, республикалық маңызы бар қаланың, астананың, ауданның, облыстық маңызы бар қаланың жергілікті атқарушы органы, аудандық маңызы бар қаланың, кенттің, ауылдың, ауылдық округтің әкімі сұралып отырған жер учаскесі бойынша сауда-саттықты (аукционды) жер учаскесіне құқық беруден бас тарту туралы шешім қабылданған күннен бастап күнтізбелік тоқсан күннен кешіктірмей өткізуге тиіс.»;

9) 50-баптың 4-тармағының екінші және үшінші абзацтары мынадай редакцияда жазылсын:

«жеке меншiк құқығымен Қазақстан Республикасының азаматында шаруа, фермер қожалығын, фермерлік аңшылық шаруашылығын жүргiзу үшiн, шетелдік қатысуы жоқ Қазақстан Республикасының мемлекеттiк емес заңды тұлғасында және оның үлестес тұлғаларында ауыл шаруашылығы өндiрiсiн жүргiзу үшiн болуы мүмкiн;

уақытша жер пайдалану құқығымен Қазақстан Республикасының азаматында шаруа, фермер қожалығын, фермерлік аңшылық шаруашылығын жүргiзу үшiн, шетелдік қатысуы жоқ Қазақстан Республикасының мемлекеттiк емес заңды тұлғасында және оның үлестес тұлғаларында ауыл шаруашылығы өндiрiсiн жүргiзу үшiн болуы мүмкiн.»;

10) 69-баптың 4-тармағының 6) тармақшасы мынадай редакцияда жазылсын:

«6) жер учаскесiн белгiленген мерзiмде және белгiленген тәртiппен аң аулау және аңшылық шаруашылығын жүргізу, жер учаскесiнде орналасқан тұйық су айдындарында балық аулау, жабайы өсiмдiктердi жинау мақсатында пайдалану;»;

11) 92-бапта:

3-тармақ мынадай редакцияда жазылсын:

«3. Шаруа, фермер қожалығын, фермерлік аңшылық шаруашылығын ауыл шаруашылығы өндірісін жүргізуге арналған жер учаскесі пайдаланбау фактісі алғаш рет анықталған кезден бастап бір жыл бойы мақсатқа сай пайдаланылмаған жағдайларда, мұндай жер учаскесi осы Кодекстiң 94-бабында көзделген тәртiппен мәжбүрлеп алып қоюға жатады.

Жер учаскесiнің меншiк иесiне немесе жер пайдаланушыға Қазақстан Республикасы жер заңнамасының талаптарын бұзушылықтарды жою туралы нұсқама табыс етілген күн жер учаскесін пайдаланбау фактісі анықталған кез деп есептеледі.»;

4-тармақта:

бірінші абзац мынадай редакцияда жазылсын:

«4. Шаруа, фермер қожалығын, фермерлік аңшылық шаруашылығын ауыл шаруашылығы өндірісін жүргізу үшін берілген жер учаскесін мақсаты бойынша пайдаланбау жағдайларына:

мынадай мазмұндағы 3-1) тармақшамен толықтырылсын:

«3-1) қоршауларда – жайылым үшін жабайы жануарлардың болмауы не олардың агроөнеркәсіптік кешенді дамыту саласындағы уәкілетті орган белгілеген жайылымдардың жалпы алаңына жүктеменің шекті рұқсат етілген нормасының жиырма пайызынан аз мөлшерінде болуы және (немесе) жем-шөп дайындау мақсатында шөп шабудың болмауы;»;

12) 97-баптың 3-тармағының үшінші бөлігі мынадай редакцияда жазылсын:

«Шаруа немесе фермер қожалығын, аквашаруашылық пен жабайы аң-құс өсіруді қоса алғанда ауыл шаруашылығы өндірісін жүргізу үшін берілген жер учаскелерінде ауыл шаруашылығын жүргізуге байланысты объектілер салынған кезде және шаруашылық жүргізуші субъектінің ұйымдық-құқықтық нысаны өзгерген кезде мұндай жер учаскелерінің нысаналы мақсатын өзгерту талап етілмейді»;

13) 101-баптың тақырыбы мынадай редакцияда жазылсын:

«101-бап. Шаруа немесе фермер қожалығын, фермерлік аңшылық шаруашылығын жүргiзуге арналған жер учаскелерi»;

14) 129-баптың бірінші бөлігі мынадай редакцияда жазылсын:

«Орман қоры жерiндегi орман шаруашылығының қажеттерiне пайдаланылмайтын ауыл шаруашылығы алқаптары Қазақстан Республикасының орман заңдарына сәйкес ауыл шаруашылығы мақсаттары үшiн, фермерлік аңшылық шаруашылығын жүргізу үшін жеке және заңды тұлғаларға берiлуi мүмкiн.».

2. 2003 жылғы 8 шілдедегі Қазақстан Республикасының Орман кодексіне:

1) 100-баптың 2 тармағы мынадай редакцияда жазылсын:

«2. Аңшылық шаруашылық, фермерлік аңшылық шаруашылық қажеттiліктері үшiн берiлген Мемлекеттiк орман қорының учаскелерiнде орман пайдалану және орман шаруашылығы iс-шаралары жабайы жануарлардың мекен етуiне қолайлы орта сақталған жағдайда жүзеге асырылуға тиiс.»;

2) 102-2-баптың 1-тармағы мынадай редакцияда жазылсын:

«1. Орман ресурстары сауықтыру, рекреациялық, тарихи-мәдени, туристік және спорттық мақсаттар; аңшылық шаруашылығының, фермерлік аңшылық шаруашылығының қажеттіліктері үшін ұзақ мерзімді орман пайдалануға берілген мемлекеттік орман қоры жерлерінде объектілер салу; жергілікті атқарушы органмен келісілген эскизге (эскиздік жобаға), ал уәкілетті органның функционалдық қарамағындағы мемлекеттік орман қоры жерлерінде-уәкілетті органмен келісілген эскизге (эскиздік жобаға) сәйкес әзірленген жобалау (жобалау - сметалық) құжаттамасы бойынша жүзеге асырылады.».

3. «Жекелеген қару түрлерінің айналымын мемлекеттік бақылау туралы» 1998 жылғы 30 желтоқсандағы Қазақстан Республикасының Заңына:

1) 7-баптың 2-тармағының 3) тармақшасы мынадай редакцияда жазылсын:

«3) жануарлар дүниесін қорғауды, өсімін молайтуды және орнықты пайдалануды қамтамасыз ету жөніндегі республикалық мемлекеттік кәсіпорындар инспекторларының қаруын қоспағанда, қызметтік және азаматтық қаруға дыбыссыз атуға және түнде көздеуге арналған тетіктер орнатуға;».

4. «Жануарлар дүниесін қорғау, өсімін молайту және пайдалану туралы» 2004 жылғы 9 шілдедегі Қазақстан Республикасының Заңына:

1) 1-бапта:

мынадай мазмұндағы 8-1), 13-2), 13-3), 39), 64), 81) және 82) тармақшалармен толықтырылсын:

«8-1) табиғат үнемдейтін алып қою - уәкілетті орган бекітетін тәртіппен жануарлар дүниесін пайдалануға рұқсат үшін алынған қаражатты алудың және бөлудің арнайы тәртібімен белгілі бір трофейлік қасиеттері бар жабайы жануарларды іріктеп алу;»;

«13-2) жануарлардың лимиттелетін түрлері – алып қою алып қоюдың шекті жол берілетін көлемін-лимитті белгілеуді талап ететін аңшылық жануарлардың түрлері;»;

«13-3) жануарлардың шектелмейтін түрлері – өсімін молайту қарқыны жоғары аңшылық жануарлардың кең таралған түрлері, оларды алып қою лимитті талап етпейтін алып қоюдың шекті жол берілетін көлемі;»;

«39) жануарлар дүниесі объектілерін алу - жануарлар дүниесін пайдалануға берілген рұқсаттың негізінде жануарларды таңбалау және сақиналау және сынамаларды алу үшін ғылыми мақсатта оларды кейіннен табиғи ортаға шығарумен аулауды қоспағанда, тіршілік циклінің барлық кезеңдерінде табиғи еркіндік жағдайында өмір сүретін жануарлардың мекендеу ортасынан, сондай-ақ дериваттарды (уәкілетті орган бекіткен тізбеге сәйкес) алу (алып қою, аулау, ату, жинау, ұрып алу);»;

«64) қорықшы – бекiтiлiп берiлген аңшылық алқаптар мен балық шаруашылығы су айдындарында және (немесе) учаскелерiнде жануарлар дүниесiн қорғауды жүзеге асыратын аңшылық және/немесе балық шаруашылығы субъектісінің арнайы уәкілетті тұлғасы;»;

«81) аңшылық туризм – жануарлар дүниесі объектілерін алып қоюға рұқсат беру құжаттарының негізінде жануарлар дүниесі объектілерін аң аулау мақсатында аңшылық алқаптарға бару, сондай-ақ туристің саяхатқа деген қажеттіліктерін қанағаттандыру үшін жеткілікті қызметтер кешенін көрсету;»;

«82) түр бойынша немесе түрлер тобы бойынша іс – қимыл жоспары-жануарлардың жекелеген сирек немесе аса маңызды түрлерін немесе түрлер топтарын сақтауға, қалпына келтіруге және ұтымды пайдалануға бағытталған іс-шаралардың перспективалық жоспары.»;

2) 4-бап мынадай мазмұндағы 3-тармақпен толықтырылсын:

«3. Қазақстан Республикасында олардың айналымын бақылау мақсатында киіктердің дериваттарын (мүйіздерін) таңбалаудың бірыңғай жүйесі белгіленеді.

Жеке және заңды тұлғаларға таңбалау тәртібін бұза отырып таңбаланған киіктердің дериваттарын (мүйіздерін) не киіктердің таңбаланбаған дериваттарын (мүйіздерін) сақтауға және (немесе) сатуға тыйым салынады.»;

3) мынадай мазмұндағы 5-1)-бабымен толықтырылсын:

«5-1-бап. Жануарлар дүниесін қорғау, өсімін молайту және пайдалану саласындағы мемлекеттік басқарудың мақсаттары мен міндеттері

1. Заңның мақсаты жануарлар дүниесін қорғау, өсімін молайту және пайдалану саласындағы қоғамдық қатыстарды реттеу және жануарлар дүниесін және оның биологиялық әртүрлігін сақтау, қазіргі және болашақ ұрпақтың мүдделерін ескере отырып, адамның экологиялық, экономикалық, эстетикалық және өзге де қажеттіліктерін қанағаттандыру мақсатында жануарлар дүниесі объектілерін орнықты пайдалану жағдайларын қамтамасыз ету болып табылады.

2. Жануарлар дүниесін қорғау, өсімін молайту және пайдалану саласындағы мемлекеттік басқарудың негізгі міндеттері:

1) жануарлар дүниесін қорғау;

2) жануарлар дүниесінің өсімін молайту;

3) жануарлар дүниесін пайдалану болып табылады.»;

4) 8-баптың 11) тармақшасы алып тасталсын;

5) 9-бапта:

1-тармақта:

2) тармақшасы алып тасталсын;

3) тармақша мынадай редакцияда жазылсын:

«3) өз құзыреті шегінде қазақы ит тұқымдарын сақтау және өсімін молайту, жануарлар дүниесін қорғау, өсімін молайту және пайдалану, жануарлар дүниесін және оның биологиялық әртүрлігін сақтау жағдайларын қамтамасыз етуге және жануарлар дүниесін объектілерін орнықты пайдалануға, жолдау саласындағы нормативтік құқықтық актілерді әзірлейді және бекітеді;»;

3-2), 4), 5), 6), 11), 12), 14), 15), 16), 17), 18), 23), 26), 28), 29), 31), 33), 34), 37), 38), 39), 41), 42), 43), 44), 46), 47-1), 47-2), 48), 50), 51), 53), 55), 59), 61), 63), 64), 65), 66), 67), 68), 70), 71), 76-1), 77-1), 77-2), 77-3), 77-4), 77-6), 77-9), 77-10), 77-12) және 77-13) тармақшалар алып тасталсын;

мынадай мазмұндағы 77-16) тармақшасымен толықтырылсын:

«77-16) Жануарлар дүниесін қорғау, өсімін молайту және пайдалану саласындағы нормативтік құқықтық актілерді әзірлейді және бекітеді және жануарлар дүниесін және оның биологиялық әртүрлілігін сақтау жағдайларын қамтамасыз етуге, жануарлар дүниесі объектілерін орнықты пайдалануға, қазіргі және болашақ ұрпақтың мүдделерін ескере отырып, адамның экологиялық, экономикалық, эстетикалық және өзге де қажеттіліктерін қанағаттандыру мақсатында.»;

6) 10-баптың 2-тармағы мынадай мазмұндағы 5-15) тармақшамен толықтырылсын:

«5-15) өңірдің табиғи-климаттық жағдайларына байланысты уәкілетті органның аумақтық бөлімшелерімен келісім бойынша аң аулаудың басталу және аяқталу мерзімдерін маусымның жалпы ұзақтығын сақтай отырып, аң аулау қағидаларында белгіленген неғұрлым ерте және/немесе одан кейінгі мерзімге (күнтізбелік 15 күнге дейін) ауыстыру туралы шешім қабылдауға құқылы.»;

7) 13-баптың 13) тармақшасындағы «тәрбиелеу жолымен» деген сөздер «тәрбиелеу;» деген сөзбен ауыстырылсын, мынадай мазмұндағы 14) тармақшамен толықтырылсын:

«14) табиғаттағы биологиялық тепе-теңдікті сақтау мақсатында жануарлар дүниесі объектілерінің санын реттеу жолымен жүзеге асырылады.»;

8) 17-бапта:

2-тармақ мынадай редакцияда жазылсын:

«2. Темір жол, тас жол, құбыр және басқа да көлік магистральдарын, электр беру және байланыс желілерін, каналдарды, бөгеттерді және өзге де су шаруашылығы құрылыстарын пайдалану, орналастыру, жобалау және салу кезінде жануарлардың тіршілік ету ортасын, көбею жағдайларын, көші-қон жолдары мен шоғырлану орындарын сақтауды қамтамасыз ететін және олардың аталған құрылысжайларды өлуіне жол бермейтін іс-шаралар әзірленіп, жүзеге асырылуға тиіс.»;

мынадай мазмұндағы 4, 5 және 6-тармақтармен толықтырылсын:

«4. Құстарға қауіп төндіретін электр желілерінің конструкцияларын (құсқа қауіпті конструкциялар) жобалауға және салуға, сондай-ақ осындай конструкцияларды тиісті жиынтықтау мен сапалы құс қорғау құрылғыларымен толық жарақтандырусыз пайдалануға жол берілмейді.

5. Құстарға қауіп төндіретін электр желілерінің конструкциялары (құсқа қауіпті конструкциялар) Қазақстан Республикасының заңнамасына сәйкес осындай деп танылған конструкциялар болып табылады. Құс қорғау құрылғыларының жиынтықталуы мен сапасына қойылатын талаптарды жануарлар дүниесін қорғау және өсімін молайту саласындағы уәкілетті орган электр энергетикасы саласындағы уәкілетті органмен бірлесіп айқындайды.

6. Жел электр станцияларын жобалау, салу және пайдалану қол жетімді ең жақсы техниканы қолдана отырып жүзеге асырылады. Егер жел электр станцияларының жануарлар дүниесі үшін неғұрлым қауіпсіз техникалық шешімдері қолжетімді болса, техникалық шешімдері жануарлардың өліміне әкеп соғуы мүмкін жел электр станцияларын жобалауға, салуға және/немесе пайдалануға жол берілмейді.

Жел электр станцияларын орналастыруды жобалау және оларды пайдалану кезінде жануарлар дүниесін қорғау, өсімін молайту және пайдалану саласындағы уәкілетті орган бекітетін жел электр станцияларының биоәртүрлілікке әсерін бағалаудың арнайы қағидалары қолданылады.»;

9) 19-баптың 3 және 3-1-тармақтары мынадай редакцияда жазылсын:

«3. Түрлері құрып кету қаупі төнген жабайы фауна мен флора түрлерінің халықаралық саудасы туралы конвенцияның I қосымшасына енгізілген жануарлар олар еріксіз және (немесе) жартылай ерікті жағдайларда өсірілген және уәкілетті орган айқындайтын тәртіппен әкімшілік органда тіркелген жағдайларда ғана саудалау нысанасы бола алады.

3-1. Түрлері құрып кету қаупі төнген жабайы фауна мен флора түрлерінің халықаралық саудасы туралы конвенцияның II қосымшасына енгізілген жануарлар еріксіз және (немесе) жартылай ерікті жағдайларда өсірілген және жануарлар уәкілетті орган айқындайтын тәртіппен әкімшілік органда тіркелген жағдайларда ғана саудалау нысанасы бола алады.»;

10) 22-бапта:

1-тармақтың 8) тармақшасындағы «паспарттау мақсатында жүзеге асырылады.» деген сөздер «паспорттау;» деген сөзбен ауыстырылып, мынадай мазмұндағы 9) тармақшамен толықтырылсын:

«9) жануарлардың көші-қонын, генетикасы мен ауруларын оларды кейіннен табиғи ортаға шығара отырып, ен салу, сақиналау және сынамалар алу жолымен зерделеу мақсатында жүзеге асырылады.»;

4-тармақ мынадай редакцияда жазылсын:

«4. Жануарлар дүниесін ғылыми-зерттеу мақсаттарында пайдалану жылдың кез келген уақытында және рұқсат етілген аң аулау құралдарымен, уәкілетті орган немесе жергілікті атқарушы орган берген жануарлар дүниесін пайдалануға рұқсаттар негізінде жүзеге асырылады.

Ғылыми зерттеулер үшін жануарлар дүниесі объектілерін алып қою квотасын уәкілетті орган ғылыми зерттеулер бағдарламалары мен биологиялық негіздемелер негізінде белгілейді.»;

11) 27-бапта:

1-тармақтың 9) тармақшасындағы «ұйымдастыруға құқығы бар» деген сөздер «ұйымдастыруға;» деген сөзбен ауыстырылып, мынадай мазмұндағы 10) тармақшамен толықтырылсын:

«10) өзіне бекітіліп берілген аумақта аң аулау мерзімдерін қысқарту немесе жануарлардың жекелеген түрлеріне аң аулауды толық жабу туралы шешім қабылдауға құқығы бар.»;

2-тармақтың 7) тармақшасы мынадай редакцияда жазылсын:

«7) жануарлар дүниесінің пайдаланылған объектілерінің санын жыл сайынғы есебін жүргізуге және Қазақстан Республикасының заңнамасында белгіленген тәртіппен есептілікті ақпараттық жүйе арқылы электрондық түрде табыс етуге;»;

12) 29-бапта:

1-тармақтың екінші бөлігі мынадай редакцияда жазылсын:

«Жануарлар дүниесінің лимиттелетін объектілерін алып қою лимиті жануарлар дүниесі объектілерінің санын есепке алу материалдары, олардың мекендеу ортасы, ғылыми зерттеулер мониторингі негізінде дайындалған биологиялық негіздемеге сәйкес айқындалады және оны уәкілетті орган бекітеді. Жануарлардың лимиттелмейтін түрлеріне квотаны табиғат пайдаланушылар уәкілетті орган бекіткен тәртіппен квотаны есептеудің бекітілген әдістемелеріне сәйкес кәсіпшілік алдындағы есепке алу негізінде айқындайды.»;

мынадай мазмұндағы 1-1 және 3-тармақтармен толықтырылсын:

«1-1. Аңшылық объектілері болып табылатын жануарлар түрлері лимиттелетін және лимиттелмейтін болып бөлінеді, оның тізбесін уәкілетті орган бекітеді»;

«3. Лимиттелмейтін жануарлар түрлерін алып қоюды жануарлар дүниесін пайдаланушылар уәкілетті орган белгілеген тәртіппен бекітілген аңшылық алқаптарда жүзеге асырады.»;

13) 32-баптың 1-тармағының екінші бөлігі мынадай редакцияда жазылсын:

«Аң аулау мақсатында аң аулау, аң аулау және қудалау, жануарлар дүниесі объектілерін аулауға тырысу, аңшылық алқаптарда және ерекше қорғалатын табиғи аумақтарда аңшылық қаруы және басқа да аң аулау құралдары немесе аң аулау өнімі бар, аңшылық иттері қарғыбауынан түсіріліп, аулағыш жыртқыш құстары бар адамдардың болуы аң аулауға теңестіріледі.»;

14) 33-1-баптың 3-тармағында:

6) тармақша мынадай редакцияда жазылсын:

«6) аң аулауда пайдаланылатын аушы жыртқыш құстар мен аңшылық иттерді есепке алу мен тіркеуді жүргізуді;»;

14) тармақшасындағы «өзге де қызметті жүзеге асырады.» деген сөздер «өзге де қызметті;» деген сөздермен ауыстырылып мынадай мазмұндағы 15) және 16) тармақшалармен толықтырылсын:

«15) жануарлар дүниесін қорғау, өсімін молайту және пайдалану саласында қоғамдық бақылауды жүзеге асырады;

16) бекітіліп берілген аңшылық алқаптарда жануарлар дүниесін қорғауды жүзеге асыратын қорықшыларды уәкілетті орган бекіткен тәртіппен арнайы даярлауды жүргізуді жүзеге асырады.»;

15) 38-баптың 5-тармағында:

3), 10) және 22) тармақшалар мынадай редакцияда жазылсын:

«3) Қазақстан Республикасының заңнамасында белгіленген тәртіппен оларды тіркемеген аушы жыртқыш құстармен және аңшы иттермен;»;

«10) қозғалтқыш іске қосылған авиа-, авто-, мотокөлік құралдарын, қарда жүретін техниканы, шағын көлемді кемелерді, түнгі көру аспаптарын (инфрақызыл, электрондық-оптикалық және жылу қадағалау аспаптарын, көздеуіштер мен саптамаларды қоса алғанда), лазерлік нысана көрсеткіштерді, әртүрлі диапазондағы жарық беру және дыбыс шығару аспаптарын, пилотсыз ұшу аппараттарын (дрондар мен квадрокоптерлер) қолдана отырып әуесқойлық (спорттық) мақсаттарды;»;

22) торларды қолдана отырып, су құю арқылы іннен шығарып (уәкілетті орган ведомствосының келісуі жануарларды интродукциялау, реинтродукциялау, будандастыру немесе еріксіз ұстау үшін, сондай-ақ кейіннен оларды табиғи ортаға шығара отырып, ен салу, сақиналау және сынамалар алу үшін оларды аулауды қоспағанда уәкілетті органның ведомствосының келісімі бойынша);»;

«31) тармақшасындағы «учаскелерінде аң аулауға тыйым салынады.» деген сөздер «учаскелерінде» деген сөзбен ауыстырылып, мынадай мазмұндағы 32) тармақшамен толықтырылсын:

«32) үйірілу орнында саңырау құрға қорықшының еріп жүруінсіз аң аулауға тыйым салынады»;

16) 43-1-бап мынадай редакцияда жазылсын:

«Жануарлардың өсімін молайту жөніндегі іс-шараларды жануарлар дүниесін қорғау, өсімін молайту және пайдалану саласындағы ғылыми аккредиттелген ұйымдардың ұсынымдары негізінде жеке және заңды тұлғалар жүзеге асырады.»;

17) 52-бапта:

1-тармақта:

8) және 9) тармақшалар мынадай редакцияда жазылсын:

«8) Қазақстан Республикасының жануарлар дүниесін қорғау, өсімін молайту және пайдалану саласындағы заңнамасын бұза отырып пайдаланылатын жануарлар дүниесі объектілерін аулау құралдарын сот шешім шығарғанға дейін алып қоюға;

9) заңсыз ауланған жануарлар дүниесі объектілерін, олардың дериваттары мен тіршілік ету өнімдерін Қазақстан Республикасының заңнамасында белгіленген тәртіппен алып қоюға;»;

10) тармақшасындағы «алып қоюға;» деген сөздер «алып қоюға құқығы бар.» деген сөздермен ауыстырылып, 11) тармақша алып тасталсын;

мынадай мазмұндағы 1-1, 1-2, 1-3, 1-4, 1-5, 1-6, 1-7 және 1-8 тармақтармен толықтырылсын:

«1-1. Жануарлар дүниесін қорғау жөніндегі мемлекеттік инспекторлардың және жануарлар дүниесін қорғау жөніндегі мамандандырылған ұйымдардың инспекторларының, сондай-ақ қорықшылардың арнайы құралдар мен қаруларды сақтауға, алып жүруге және қолдануға құқығы бар.

Жануарлар дүниесін қорғау жөніндегі инспектор арнайы құралдармен қамтамасыз етіледі, оның тізбесін уәкілетті орган айқындайды.

Инспектор мен қорықшы қару айналымы саласындағы уәкілетті орган бекіткен Қазақстан Республикасындағы қару мен оның патрондарының айналымы қағидаларына сәйкес қызметтік қарумен қамтамасыз етіледі.

1-2. Инспекторлар мен қорықшылар арнайы құралдар мен қызметтік қаруды жануарлар дүниесін қорғауды тікелей жүзеге асырған және өздерінің міндеттерін атқарған кезде қолданады.

1-3. Күзетілетін аумақтардағы инспекторлар мен қорықшылар қалыптасқан жағдайды, құқық бұзушылықтың сипаты мен құқық бұзушының жеке басын, сондай-ақ арнайы құралдардың тактикалық-техникалық сипаттамаларын ескере отырып, арнайы құралдарды қолдану, олардың түрі мен қолданылу қарқындылығы туралы шешім қабылдайды.

Арнайы құралдарды қолдануға құқығы бар, жеке әрекет ететін адамдар мұндай шешімді өз бетінше қабылдайды.

1-4. Инспекторлар арнайы құралдарды қолданады:

1) егер заң бұзушылар осы Заңның талаптарына сәйкес өздеріне жүктелген міндеттерді орындайтын инспекторларға қарсылық көрсетсе, оларды ұстау;

2) инспекторларға олардың заңмен жүктелген міндеттерін орындауына кедергі келтірген кезде көлік құралдарын мәжбүрлеп тоқтату үшін қолданады.

1-5. Инспекторлар мен қорықшылар қызметтік қаруды:

1) іс-әрекеттері заңда белгіленген міндеттерді орындау кезінде инспекторлардың немесе қорықшылардың өмірі мен денсаулығына тікелей қатер төндіретін адамдардың қарулы шабуылын тойтару;

2) егер жүргізуші заңда белгіленген инспекторлар мен қорықшылардың талаптарына бағынбаса, азаматтардың өмірі мен денсаулығына қауіп төндірсе күзетілетін аумақтарда көлік құралдарын зақымдау жолымен тоқтату;

3) жабайы жануарлардың шабуылынан қорғау және дабыл сигналдарын беру немесе көмекке шақыру үшін қолданады.

1-6. Арнайы құралдар мен қызметтік қаруды қолданған кезде мынадай:

1) осы баптың 1-5-тармағының 1) тармақшасында көрсетілген жағдайларды қоспағанда, қызметтік қаруды қолдану ниеті туралы ескерту (айқайлау, жоғарыға ескерту ретінде ату);

2) қызметтік қаруды пайдалануды кешіктіру инспектордың, қорықшының өмірі мен денсаулығына тікелей қауіп төндіретін немесе ауыр зардаптарға әкеп соғуы мүмкін жағдайларды қоспағанда, инспектордың немесе қорықшының талаптарын орындау үшін жеткілікті уақыт беру;

3) инспектор немесе қорықшы тарапынан қызметтік қаруды қолдану сөзсіз болатын жағдайларда, қалыптасқан ахуалға және оны қолдану мүмкіндігін барынша азайта отырып, қол жеткізуге тиіс мақсатқа негізделген іс-қимылдар ұстамдылық таныту;

4) дәрігерге дейінгі медициналық көмек көрсету, ал қажет болған жағдайда арнайы құралдар мен қызметтік қаруды қолданудан зардап шеккен адамды денсаулық сақтау мекемесіне жеткізу;

5) айналадағы азаматтардың қауіпсіздігін қамтамасыз ету үшін қажетті шаралар қабылдау шарттары сақталады.

1-7. Қарулы шабуыл жасаған немесе олардың тарапынан инспектордың немесе қорықшының өмірі мен денсаулығына айқын қауіп төнген жағдайларды қоспағанда, әйелдерге, кәмелетке толмағандарға, мүгедектік белгілері айқын адамдарға қатысты арнаулы құралдар мен қызметтік қаруды қолдануға тыйым салынады.

1-8. Дене жарақатын келтіруге, сондай-ақ адамдардың қаза болуына немесе ауыр зардаптарға әкеп соққан қызметтік қару мен арнайы құралдарды қолданудың әрбір жағдайы туралы құқық бұзушылық жасалған жердегі басшылар (тікелей бастық), прокуратура және ішкі істер органдары дереу (24 сағат ішінде) ауызша және жазбаша хабардар етіледі.»;

18) 53-баптың 1-тармағының 4) тармақшасы мынадай редакцияда жазылсын:

«4) Қазақстан Республикасының жануарлар дүниесін қорғау, өсімін молайту және пайдалану саласындағы заңнамасын бұза отырып пайдаланылған атыс қаруы мен аң аулау құралдарын, заңсыз ауланған жануарлар дүниесі объектілерін, олардың дериваттары мен тіршілік ету өнімдерін сот шешімі шығарылғанға дейін уақытша сақтау үшін алып қою туралы хаттама шығарады.»;

19) 55-баптың 2-тармағының 4) және 8) тармақшалары мынадай редакцияда жазылсын:

«4) Қазақстан Республикасының заңнамасына сәйкес көлік құралдарын тоқтатуды және өзге де объектілер мен орындарды тексеріп қарауды, ал қажет болған жағдайда - ұсталған адамдарды жеке тексеріп қарауды жүргізу;»;

«8) жеке және заңды тұлғалардан Қазақстан Республикасының жануарлар дүниесін қорғау, өсімін молайту және пайдалану саласындағы заңнамасын бұза отырып пайдаланылған атыс қаруы мен аулаған құралдарын, аң аулау құралдарының тыйым салынған түрлерін, заңсыз өндірілген жануарлар дүниесі объектілерін, олардың дериваттары мен тіршілік ету өнімдерін алып қоюға және олардың одан әрі тиесілігі туралы мәселені Қазақстан Республикасының заңнамасында белгіленген тәртіппен шешу құқығы беріледі.»;

20) 56-баптың 2-тармағының 6) тармақшасы мынадай редакцияда жазылсын:

«6) бекітілген аңшылық алқаптың, балық шаруашылығы су айдынының және (немесе) учаскенің және оның жағалау белдеуінің аумағында олардан шыққан кезде көлік және жүзу құралдарын тоқтатуға, оларды қарап-тексеруге, сондай-ақ әкімшілік құқық бұзушылық іздерін, өзге де материалдық объектілерді, сондай-ақ әкімшілік құқық бұзушылық хаттамасын толтыру үшін маңызы бар мән-жайларды анықтау мақсатында оларды қарап-тексеруге құқықғы бар.».

5. «Агроөнеркәсіптік кешенді және ауылдық аумақтарды дамытуды мемлекеттік реттеу туралы» 2005 жылғы 8 шілдедегі Қазақстан Республикасының Заңына:

1-баптың 13) тармақшасы мынадай редакцияда жазылсын:

«13) ауыл шаруашылығы өнімі – ара шаруашылығын, аң-құс өсіруді қоса алғанда, өсімдік шаруашылығы мен мал шаруашылығының шикізаты мен өнімі, оның ішінде органикалық өндіру арқылы алынған шикізаты мен өнімі, сондай-ақ оларды бастапқы өңдеу арқылы алынған өнімдер;».

6. «Ерекше қорғалатын табиғи аумақтар туралы» 2006 жылғы 7 шілдедегі Қазақстан Республикасының Заңына:

1) 69-баптың 1-1 және 1-2-тармақтары мынадай редакцияда жазылсын:

«1-1. Кешенді мемлекеттік табиғи қаумалдарда аң аулауға, фермерлік аңшылық шаруашылығын жүргізуге және балық аулауға мемлекеттік табиғи-қорық қоры объектілерінің сақталуына қауіп төндірмейтін, жануарлар дүниесі объектілерін алып қоюдың жол берілетін көлемінің биологиялық негіздемесіне мемлекеттік экологиялық сараптаманың оң қорытындысы болған кезде жануарлар дүниесін қорғау, өсімін молайту және пайдалану саласындағы уәкілетті мемлекеттік орган рұқсат етеді.

1-2. Зоологиялық мемлекеттік табиғи қаумалдарда белгіленген режимді сақтай отырып, ауыл шаруашылығы қызметін (ауыл шаруашылығы дақылдарын өсіру, шөп шабу, мал жаю, ара шаруашылығы, фермерлік аңшылық шаруашылығы) жүзеге асыруға рұқсат етіледі.».

7. «Мемлекеттік мүлік туралы» 2011 жылғы 1 наурыздағы Қазақстан Республикасының Заңына:

134-баптың 2-тармағының 31) тармақшасындағы «ұсыну саласында жүзеге асырады.» деген сөздер «ұсыну;» деген сөзбен ауыстырылып, мынадай мазмұндағы 32) тармақшамен толықтырылсын:

«32) биологиялық әртүрлілікті және генофондты сақтау, сондай-ақ табиғатты қорғау мақсатында жануарлар дүниесі объектілерін қорғауды, орнықты пайдалануды, олардың бөліктері мен дериваттарын өңдеуді, өсімін молайтуды, есепке алуды, мониторингтеуді және жасанды өсіруді, экологиялық және аңшылық туризмін жүргізуді қамтамасыз ету саласында жүзеге асырады.».

8. «Мемлекеттік сатып алу туралы» 2015 жылғы 4 желтоқсандағы Қазақстан Республикасының Заңына:

1) 39-баптың 3-тармағы мынадай мазмұндағы 58) тармақшамен толықтырылсын:

«58) Қазақстан Республикасының заңдарымен осындай қызметті ұйымдастыруға уәкілетті органдардың сирек кездесетін және Құрып кету қаупі төнген жануарлар түрлеріне жатқызылған жануарларды интродукциялау, реинтродукциялау, есепке алу және олардың мониторингі жөніндегі жұмыстарды, көрсетілетін қызметтерді сатып алу.».

2-бап. Осы Заң алғашқы ресми жарияланған күнінен кейін күнтізбелік он күн өткен соң қолданысқа енгізіледі.

**Қазақстан Республикасының**

**Президенті**